Mitt hjerte alltid vanker

**«Mitt hjerte alltid vanker»** (opprinnelig: «Mit Hierte altid vancker») er en skandinavisk julesalme og julevise skrevet og komponert av den danske biskopen og salmedikteren Hans Adolph Brorson. Den ble første gang trykt i 1732 i heftet *Nogle Jule-Psalmer*, og deretter i *Troens rare Klenodie* fra 1739. Salmen kom inn i godkjente salmebøker ved Landstads *Kirke-Salmebog. Et Udkast* i 1861.

Den brukes både som julesalme, julevise, i menighetssammenhenger og under gudstjenester i de skandinaviske land. Salmen er en av Brorsons mest kjente, og Stig Wernø Holter har uttalt at «knapt noen annen salmedikter har i den grad som Brorson vunnet det norske kirkefolks hjerte.» Salmen er i likhet med flere andre Brorson-salmer delt i tre, der han først forteller om Jesu fødsel, deretter beretter hvordan mange ikke ville ta imot jesus og avslutter med at han selv (sangeren) vil ta imot Jesus.

I Landstads salmebok er det oppgitt at den synges som *Jeg vil mig Herren love*. I Koralboken betyr det en melodi komponert av H.O.C. Zinck i 1801. Nå synges salmen oftest til en folketone som først ble skrevet opp i Västergötland i Sverige, og som finnes i varianter både i Norge og Sverige.

Som gamle salmer flest er teksten blitt tilpasset, språket er blitt modernisert og de fleste salmebøker trykker bare et utvalg av de opprinnelige 11 strofene. Den største forandring er likevel gjort i andre halvdel av siste strofe som både i norske og danske salmebøker nå lyder:
:*Kom, la min sjel dog finne* / *sin rette gledes stund* / *at du er født herinne* / *i hjertes dype grunn*.
i stedet for originalens:
:*Kom! Lad min Siel erlange* / *Sin rette Qvæge-Stund*, / *At kysse tusind’ gange* / *Din søde Rosen-Mund*.

Salmen ble oversatt til lulesamisk i 1989 av Paul Agnar Ulrik Gælok og revidert av Kurt Tore Andersen i 1996. *Muv vájmmo álu uhtjat* ble tatt med i den lulesamiske salmeboken Julevsáme Sálmmagirjje i 2005.

### Tekstredigering
Originalteksten har 11 vers. I *Hauges salmebok* er 11 vers med, men det siste vers er skrevet omtrent som i teksten til høyre nedenfor. Landstad følger Hauge, men har ikke med det fjerde vers. De norske salmebøker fra 1900-talet har med 8 vers, omtrent som i teksten til høyre nedanfor. Her er teksten tatt fra *Nynorsk salmebok* (1925). I *Norsk Salmebok* (1985) er silkedynen i vers 6 (jf. 5) kommen med igjen, ellers er teksten omtrent den samme. 

## Innspillinger (i utvalg)
*Jul med Contrazt - Contrazt, fra 2013
*Min tanke går til Betlehem(CD) med Marianne Juvik Sæbø fra 2005
*Barnet i krybben med Garness fra 2009
*Sorgen og gleden – H.K.H. Kronprinsesse Mette-Marits utvalgte salmer fra 2008.
*Mitt hjerte alltid vanker (album) med Ahn Vu og Bjarte Lending med Gospelkoret Abraham, utgitt i 2007.
*Ved juletid med Hanne Krogh fra 2002.
*Jul i Betlehem med Carola Häggkvist fra 1999.
*Julekveld med Nidarosdomens Guttekor fra 1995.
*Glade jul (album) med Sissel Kyrkjebø fra 1985.
*Karsten Ekorness. Innspilt 28. september 1954. Gjenutgitt på singlen Odeon ND&nbsp;7233.
* Johannes N. Skaar 1879: *Norsk salmehistorie* 
* *Nynorsk Salmebok* (nr. 736 i tilleggskapitlet)
* *Norsk Salmebok* (Verbum, 1985)

## Referanser


## Eksterne lenker
* Tekst til «Mitt hjerte alltid vanker»
* Tekst på Prosjekt Runeberg
* Flere varianter av salmen